Κανονισμός (ΕΚ) αριθ. 2163/2001 της Επιτροπής

της 7ης Νοεμβρίου 2001

για τις τεχνικές ρυθμίσεις για τη διαβίβαση δεδομένων με στατιστικά στοιχεία για την οδική μεταφορά προϊόντων

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1172/98 του Συμβουλίου, της 25ης Μαΐου 1998, σχετικά με τις στατιστικές καταγραφές των οδικών μεταφορών εμπορευμάτων(1), όπως τροποποιήθηκε τελευταία από τον κανονισμό (ΕΚ) αριθ. 2691/1999 της Επιτροπής(2), και ιδίως το άρθρο 5 παράγραφος 2 και το άρθρο 9,

Εκτιμώντας τα ακόλουθα:

(1) Σύμφωνα με το άρθρο 5 παράγραφος 2 του κανονισμού (ΕΚ) αριθ. 1172/98, η Επιτροπή καθορίζει τις λεπτομέρειες διαβίβασης των δεδομένων από τα κράτη μέλη.

(2) Είναι αναγκαίο να καθοριστεί λεπτομερώς η μορφή διαβίβασης των δεδομένων στην Eurostat, ώστε να εξασφαλιστεί η ταχεία επεξεργασία των δεδομένων κατά αποδοτικό ως προς το κόστος τρόπο.

(3) Ο παρόν κανονισμός δεν μεταβάλλει το καθεστώς των μεταβλητών που χαρακτηρίζονται προαιρετικές στον κανονισμό (ΕΚ) αριθ. 1172/98.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος που συστάθηκε βάσει της απόφασης 89/382/ΕΟΚ, Euratom(3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η τεχνική μορφή διαβίβασης των δεδομένων στην Επιτροπή (Eurostat) καθορίζεται στο πρόγραμμα του παρόντος κανονισμού.

Τα κράτη μέλη χρησιμοποιούν το μορφότυπο αυτό για τα δεδομένα όσον αφορά το έτος αναφοράς 2002 και τα επόμενα έτη.

Άρθρο 2

Τα κράτη μέλη διαβιβάζουν στην Επιτροπή (Eurostat) τα δεδομένα και τα μεταδεδομένα που απαιτούνται από τον παρόντα κανονισμό σε ηλεκτρονική μορφή, σύμφωνα με ένα πρότυπο ανταλλαγών που προτείνεται από την Επιτροπή (Eurostat).

Άρθρο 3

Ο παρόν κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Νοεμβρίου 2001.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 163 της 6.6.1998, σ. 1.

(2) ΕΕ L 326 της 18.12.1999, σ. 39.

(3) ΕΕ L 181 της 28.6.1989, σ. 47.

ΠΑΡΑΡΤΗΜΑ

ΤΕΧΝΙΚΗ ΜΟΡΦΗ ΔΙΑΒΙΒΑΣΗΣ ΔΕΔΟΜΕΝΩΝ

1. ΔΟΜΗ ΤΩΝ ΔΕΔΟΜΕΝΩΝ

Τα μεμονωμένα αρχεία δεδομένων για κάθε τρίμηνο, που πρέπει να στέλνονται στην Eurostat αποτελούνται από 3 αλληλοσυνδεόμενα σύνολα στοιχείων που καλύπτουν:

A1 τις μεταβλητές σχετικά με το όχημα

A2 τις μεταβλητές σχετικά με τη διαδρομή

A3 τις μεταβλητές σχετικά με το εμπόρευμα (κατά τη στοιχειώδη πράξη μεταφοράς).

Κάθε "αρχείο οχήματος" A1 συνδέεται με 1-n "αρχεία διαδρομών" (σύνολο στοιχείων A2) που περιλαμβάνει δεδομένα για τις διαδρομές που εκτελέστηκαν από το όχημα αυτό κατά την περίοδο μελέτης (συνήθως μία εβδομάδα). Κάθε αρχείο διαδρομής συνδέεται με τη σειρά του με 0-m "αρχεία εμπορευμάτων" (σύνολο στοιχείων A3) που περιλαμβάνει δεδομένα για τις στοιχειώδεις πράξης μεταφοράς που αποτελούν τη διαδρομή.

Το σχήμα 1 παρουσιάζει τη δομή των δεδομένων.

Πρέπει να σημειωθεί ότι μπορεί να μην υπάρχουν πολλά αρχεία εμπορευμάτων για κάθε αρχείο διαδρομής.

>PIC FILE= "L_2001291EL.001402.TIF">

Για διαδρομές με φορτίο, ανάλογα με τη μέθοδο που χρησιμοποιείται για την καταχώρηση των διαδρομών ή/και τον τύπο της διαδρομής, μπορεί να υπάρχει μόνο ένα αρχείο εμπορευμάτων που να συνδέεται με κάθε αρχείο διαδρομής. Οι διαδρομές χωρίς φορτίο κανονικά δεν συνδέονται με αρχεία εμπορευμάτων (παρ' όλο που επιτρέπεται η ύπαρξη συνδεδεμένων αρχείων εμπορευμάτων για διαδρομές χωρίς φορτίο).

Περισσότερες πληροφορίες παρέχονται στο μεθοδολογικό προσάρτημα στο παράρτημα Α του κανονισμού (ΕΚ) αριθ. 1172/98.

2. ΚΑΤΑΛΟΓΟΣ ΠΕΔΙΩΝ

Για κάθε πεδίο παρέχονται οι ακόλουθες πληροφορίες:

- Αριθμός πεδίου: προσδιορίζει τη θέση του πεδίου στο αρχείο.

- Μεταβλητή: πρόκειται είτε για αναφορά στη μεταβλητή του κανονισμού (ΕΚ) αριθ. 1172/98, είτε για εσωτερικό αναγνωριστικό.

- Περιγραφή: σύντομη περιγραφή του περιεχομένου του πεδίου.

- Κωδικοποίηση: οι μεταβλητές κωδικοποιούνται σύμφωνα με τα παραρτήματα Α-Ζ του κανονισμού (ΕΚ) αριθ. 1172/98. Στο πεδίο αυτό αναφέρονται πρόσθετοι κανόνες κωδικοποίησης. Περαιτέρω εξηγήσεις και συστάσεις για την κωδικοποίηση παρέχονται από τη Eurostat στο εγχειρίδιο αναφοράς για την εφαρμογή του κανονισμού (ΕΚ) αριθ. 1172/98,

- Τύπος πεδίου: αναφέρει κατά πόσο το πεδίο περιλαμβάνει αριθμητική ποσότητα ή κείμενο.

- Εκτός από τη μεταβλητή A1.9, όλα τα αριθμητικά πεδία είναι ακέραιοι αριθμοί.

- Στη μεταβλητή A1.9, χρησιμοποιείται υποδιαστολή (",") για τα δεκαδικά ψηφία.

- Προαιρετική μεταβλητή: ένδειξη για τις μεταβλητές που είναι προαιρετικές σύμφωνα με το παράρτημα Α του κανονισμού (ΕΚ) αριθ. 1172/98.

- Μέγιστο μήκος: το μέγιστο αναμενόμενο μέγεθος των δεδομένων για το συγκεκριμένο πεδίο. Δεν μπορούν να φορτωθούν δεδομένα που υπερβαίνουν το μέγεθος αυτό.

- Βασικό πεδίο: ο συνδυασμός των τιμών των βασικών πεδίων για ένα σύνολο στοιχείων πρέπει να δίνει μία μοναδική βασική τιμή εντός του εν λόγω συνόλου στοιχείων. Σε περίπτωση παρουσίας δύο ταυτόσημων βασικών τιμών, δεν πραγματοποιείται η φόρτωση του συνόλου στοιχείων και των συνόλων στοιχείων που συνδέονται με αυτό, καθόσον δεν μπορούν να συνδυαστούν σωστά τα αρχεία για το όχημα, τη διαδρομή και τα εμπορεύματα.

Σύνολο στοιχείων A1: Μεταβλητές σχετικά με το όχημα

>ΘΕΣΗ ΠΙΝΑΚΑ>

Σύνολο στοιχείων A2: Μεταβλητές σχετικά με τη διαδρομή

>ΘΕΣΗ ΠΙΝΑΚΑ>

Σύνολο στοιχείων A3: Μεταβλητές σχετικά με το εμπόρευμα (κατά τη στοιχειώδη πράξη μεταφοράς)

>ΘΕΣΗ ΠΙΝΑΚΑ>

3. ΜΗ ΔΙΑΘΕΣΙΜΕΣ ΤΙΜΕΣ

Εξ ορισμού, οι τιμές που δεν διατίθενται στα αρχεία δεδομένων κωδικοποιούνται ως κενό πεδίο (όχι στοιχεία μεταξύ δύο διαδοχικών διαχωριστών πεδίων). Για ορισμένα πεδία, η Eurostat μπορεί να προτείνει τη χρήση συγκεκριμένων κωδικών για τις τιμές που λείπουν ή άλλες ειδικές τιμές (βλέπε στήλη "ειδικοί κωδικοί για μη διαθέσιμες τιμές".

Πρόσθετες πληροφορίες διατίθενται στο εγχειρίδιο αναφοράς για την εφαρμογή του κανονισμού (ΕΚ) αριθ. 1172/98 σχετικά με τις στατιστικές καταγραφές των οδικών μεταφορών εμπορευμάτων.

4. ΜΕΤΑΒΟΛΗ ΤΗΣ ΔΙΑΤΑΞΗΣ Ή ΤΟΥ ΕΙΔΟΥΣ ΜΕΤΑΦΟΡΑΣ

Στο παράρτημα Α του κανονισμού (ΕΚ) αριθ. 1172/98 αναφέρεται ότι κατά τη διάρκεια της περιόδου έρευνας μπορεί να επέλθει μεταβολή της διάταξης του οχήματος (προσθήκη ρυμουλκουμένου, με συνέπεια τη μεταβολή της διάταξης των αξόνων και του φορτίου που μπορεί να μεταφερθεί) ή μπορεί να διαφέρει το είδος της μεταφοράς μεταξύ διαδρομών. Οι αλλαγές αυτές πρέπει να καταγράφονται, χωρίς ωστόσο αυτό να είναι υποχρεωτικό.

Για να καταστεί εφικτή η διαβίβαση των δεδομένων αυτών στο πλαίσιο των κανονικών δομών δεδομένων που περιγράφονται στο παρόν έγγραφο, οι μεταβλητές Α1.2, Α1.4, Α1.5 και Α1.7 διαβιβάζονται ως τμήμα του συνόλου στοιχείων Α2 (μεταβλητές σχετικά με τη διαδρομή).

5. ΕΠΙΚΥΡΩΣΗ ΤΩΝ ΣΤΟΙΧΕΙΩΝ ΑΠΟ ΤΗΝ EUROSTAT

Η Eurostat πραγματοποιεί ορισμένους ελέγχους επικύρωσης στα στοιχεία που διαβιβάζονται από τα κράτη μέλη, προτού τα στοιχεία φορτωθούν στη βάση δεδομένων παραγωγής. Σε περίπτωση που σημαντικός αριθμός αρχείων απορριφθεί κατά τους ελέγχους αυτούς, η Eurοstαt γνωστοποιεί στο κράτος μέλος τα αρχεία που παρουσιάζουν λάθη και υποδεικνύει τους λόγους για τους οποίους δεν γίνονται δεκτά. Ζητείται από το κράτος μέλος να διορθώσει τα λάθη και στη συνέχεια να υποβάλει εκ νέου και τα 3 σύνολα στοιχείων για το συγκεκριμένο τρίμηνο (όχι μόνο τα λανθασμένα αρχεία). Η διαδικασία αυτή είναι αναγκαία προκειμένου να εξασφαλίζεται η ορθότητα των παραγόντων στάθμισης και η συνοχή μεταξύ των αρχείων οχήματος, διαδρομής και εμπορευμάτων.

Εάν ο αριθμός των αρχείων με λάθη είναι πολύ μικρός χωρίς να επηρεάζονται ουσιαστικά οι αναλύσεις, η Eurostat φορτώνει τα αρχεία που εγκρίνονται κατά τους ελέγχους επαλήθευσης και αγνοεί τα λανθασμένα αρχεία. Στην περίπτωση αυτή, το κράτος μέλος ενημερώνεται όσον αφορά τα αρχεία που απορρίπτονται από τους ελέγχους και τους λόγους απόρριψης. Το κράτος μέλος καλείται, εφόσον το επιθυμεί, να διορθώσει τα λάθη και να υποβάλει εκ νέου και τα 3 σύνολα στοιχείων για το συγκεκριμένο τρίμηνο (όχι μόνο τα λανθασμένα αρχεία). Εάν υποβληθούν εκ νέου τα στοιχεία, η Eurostat φορτώνει τα αναθεωρημένα στοιχεία, ενώ σε αντίθετη περίπτωση χρησιμοποιεί τα στοιχεία που έχουν γίνει δεκτά για την προετοιμασία ομαδοποιημένων πινάκων.

6. ΟΝΟΜΑΣΙΑ ΤΟΥ ΣΥΝΟΛΟΥ ΣΤΟΙΧΕΙΩΝ

Οι ονομασίες των συνόλων στοιχείων πρέπει να είναι σύμφωνα με τις απαιτήσεις του Stadium, με τη μορφή "CCYYQnROADAx.ZZZ" όπου:

>ΘΕΣΗ ΠΙΝΑΚΑ>

Παραδείγματα:

1. Το σύνολο στοιχείων "ES99Q2ROADA1.zip" είναι ένα συμπιεσμένο "zip" σύνολο στοιχείων που περιέχει το σύνολο στοιχείων Α1 για την Ισπανία, το έτος 1999, δεύτερο τρίμηνο ("ES99Q2ROADA1.dat").

2. Το σύνολο στοιχείων "UK99Q3ROADA2.dat" είναι το σύνολο στοιχείων που περιέχει -για το Ηνωμένο Βασίλειο, το έτος 1999, τρίτο τρίμηνο- το σύνολο στοιχείων Α2.

Η ανωτέρω ονομασία του συνόλου στοιχείων πρέπει να εμφανίζεται στη γραμμή θέματος του μηνύματος ηλεκτρονικού ταχυδρομείου.

7. ΜΕΣΑ ΔΙΑΒΙΒΑΣΗΣ

Προτιμάται η υποδομή διαβίβασης Stadium, σε διεύθυνση που θα γνωστοποιηθεί από την Eurostat. Επισημαίνεται ότι υπάρχουν περιορισμοί ως προς το μέγεθος των μηνυμάτων ηλεκτρονικού ταχυδρομείου, γεγονός που μπορεί να αποκλείει την αποστολή μεγάλων συνόλων στοιχείων.

8. ΜΕΤΑΒΑΤΙΚΗ ΠΕΡΙΟΔΟΣ

Κατά τη μεταβατική περίοδο, τα στοιχεία μπορούν επίσης να διαβιβάζονται υπό τη μορφή συνόλων δεδομένων ASCII με πεδία μεταβλητού μήκους. Το σύμβολο του ερωτηματικού ";" χρησιμοποιείται ως διαχωριστής πεδίου.

Πρέπει να περιλαμβάνονται όλα τα πεδία, ακόμα και αν είναι κενά (δηλαδή, δύο διαδοχικοί διαχωριστές πεδίων).

Τυχόν πρόσθετα κενά διαστήματα στα πεδία δεδομένων δεν λαμβάνονται υπόψη, εκτός αν οι συγκεκριμένες οδηγίες για το πεδίο απαγορεύουν τα πρόσθετα διαστήματα.

Επιπλέον, κατά τη μεταβατική περίοδο, η Eurostat θα δέχεται επίσης την ταχυδρομική αποστολή δεδομένων σε δισκέτες ή εγγράψιμους σύμπυκνους δίσκους (CD-R). Δεν γίνονται δεκτά δεδομένα σε μαγνητικες ταινίες ή σε χαρτί.

Κατά τη μεταβατική περίοδο για την αποστολή δεδομένων με ηλεκτρονικό ταχυδρομείο ισχύουν οι ακόλουθοι κανόνες:

- τα στοιχεία διαβιβάζονται υπό τη μορφή επισυναπτόμενων συνόλων στοιχείων,

- σε κάθε μήνυμα επισυνάπτεται μόνο ένα σύνολο στοιχείων,

- η ονομασία του συνόλου στοιχείων αναφέρεται ως θέμα του μηνύματος,

- σχόλια για τα δεδομένα (π.χ. μεθοδολογικές σημειώσεις, παρατηρήσεις για την ποιότητα των στοιχείων, κ.λπ.) μπορούν να εισαχθούν ως απλό κείμενο στο σώμα του μηνύματος στο οποίο προσαρτάται το σύνολο στοιχείων. Μορφοτυπημένο κείμενο δεν μπορεί να χρησιμοποιηθεί,

- μπορούν επίσης να αποσταλούν σχόλια για τα στοιχεία σε ξεχωριστό μήνυμα απλού κειμένουν (χωρίς προσαρτημένο σύνολο στοιχείων) με χρήση του θεματικού πεδίου: "CCYYQnRADAx.rem". Μορφοτυπημένο κείμενο δεν μπορεί να χρησιμοποιηθεί,

- διορθώσεις: για τη διόρθωση αρχείου δεδομένων που έχει ήδη σταλεί στην Eurostat, τα διορθωμένα στοιχεία διαβιβάζονται με την ίδια ονομασία συνόλου στοιχείων και συνοδεύονται από επεξηγηματικό σημείωμα σε μορφότυπο απλού κειμένου στο σώμα του ηλεκτρονικού μηνύματος.